b'\n_START_ARTICLE_\nJ. F. Hellman\n_START_PARAGRAPH_\nJohan Fredrik Hellman (3. lokakuuta 1854 Oulu \xe2\x80\x93 13. marraskuuta 1917 Oulu) oli suomalainen maanviljelij\xc3\xa4, kirjakauppias ja lestadiolaiseen her\xc3\xa4tysliikkeeseen kuulunut uskonnollinen kirjailija._NEWLINE_Hellmanin vanhemmat olivat makasiininhoitaja Fredrik Mauritz Hellman ja Henrika Karolina Cannelin. H\xc3\xa4n p\xc3\xa4\xc3\xa4si ylioppilaaksi Oulun lyseosta 1877 ja opiskeli sitten teologiaa Helsingin yliopistossa. Hellman toimi maanviljelij\xc3\xa4n\xc3\xa4 Oulunsuussa ja my\xc3\xb6hemmin Oulussa kirjakauppiaana, kirjailijana ja k\xc3\xa4\xc3\xa4nt\xc3\xa4j\xc3\xa4n\xc3\xa4._NEWLINE_Vuosina 1891\xe2\x80\x931899 Hellman toimitti ja julkaisi Oulussa ilmestynytt\xc3\xa4 R\xc3\xb6ster fr\xc3\xa5n Sion -lehte\xc3\xa4. Jo vuosina 1885\xe2\x80\x931887 h\xc3\xa4n oli toimittanut Oulussa ilmestynytt\xc3\xa4 Kristeligt m\xc3\xa5nadsblad-kuukausilehte\xc3\xa4._NEWLINE_Hellman julkaisi Oulussa 1899\xe2\x80\x931918 Kolkuttaja\xc2\xa0: totisen parannuksen ja el\xc3\xa4w\xc3\xa4n uskon kannatuslehti nimist\xc3\xa4 kaksi kertaa kuukaudessa ilmestynytt\xc3\xa4 lehte\xc3\xa4. Hellmanin suomentamia teoksia ilmestyi lehden liittein\xc3\xa4. Lehden ohessa ilmestyi 1907-1910 Kolkuttajan l\xc3\xa4hetyssanomia. Suomennosten ohella Hellman k\xc3\xa4\xc3\xa4nsi my\xc3\xb6s Lars Levi Laestadiuksen kirkkopostillan ruotsin kielelle.'